'कंटेंट इज किंग' का बोलबाला इन दिनों जोरों पर है और उस कंटेंट में 'स्लाइस ऑफ लाइफ' शैली वाली फिल्में खूब बन रही हैं। बिना स्टार पावर की मजेदार कहानियों वाली फिल्मों के लिए अब सीमित ही सही, मगर एक अलग दर्शक वर्ग तैयार हो रहा है। उन्हीं दर्शकों के लिए है, हर्ष छाया निर्देशित 'खजूर पे अटके'। जिंदगी और मौत के बीच झूलनेवाला एक शख्स कैसे अपने रिश्तेदारों को इकट्ठा होने पर मजबूर करके जीवन की विसंगति से परिचित करवाता है, इसका मजेदार चित्रण निर्देशक हर्ष छाया की इस फिल्म में देखने को मिलता है। मुंबई के नामी अस्पताल में देविंदर शर्मा मौत की आखिरी घड़ियों को गिनते हुए आईसीयू में भर्ती है। उसके दो भाई और एक बहन का परिवार मुंबई से दूर रहता है। इस मौके पर उसके करीबी रिश्तेदार उसके अंतिम दर्शन करने आते तो हैं, मगर अपने व्यक्तिगत अजेंडे और तोड़जोड़ के साथ। जितेंदर (मनोज पाहवा) बड़े भाई के आईसीयू में भर्ती होने की खबर सुनकर भावुक हो जाता है और अपनी पत्नी (सीमा भार्गव) की मर्जी के खिलाफ हवाई जहाज के महंगे टिकट खरीदता है। उसके बाद वह अपने बेटे तथा बेटी नयनतारा उर्फ रोजी (सना कपूर) के साथ मुंबई आ धमकता है। छोटा भाई रविंदर (विनय पाठक) एक अरसे से अपने बिजनस का एक कॉन्ट्रेक्ट पाने की तिकड़म में है, मगर दुनियादारी के डर से उसे भी अपनी पत्नी और बच्चे समेत मुंबई आना पड़ता है। उनकी लाली दी (डॉली अहलूवालिया) भी अपने पति से तू तू मैं मैं करके वहां आ पहुंचती है। मुंबई के अस्पताल में देविंदर शर्मा की पत्नी (अलका अमीन) और बेटा मौजूद है। हालात तब बड़े अजीब से हो जाते हैं, जब देविंदर दुनिया से जाने में देरी करता है और उसके अंतिम दर्शन करने आए रिश्तेदार अपने-अपने जुगाड़ में लग जाते हैं। युवा भांजों को लड़कियां ताड़नी हैं और डांस बार जाना है। नयनतारा फेसबुक फ्रेंड के साथ ऐक्टिंग के ऑडिशन देने लगती है। रविंदर की पत्नी (सुनीता सेनगुप्ता) पार्लर जाकर अपना हुलिया दुरुस्त करने की फिराक में है। और तो और देविंदर की पत्नी इस नाजुक हालत में भी दिन-रात खाती-पीती नजर आती है, जबकि उनका बेटा शरद इस बीच गर्लफ्रेंड से मिलना नहीं भूलता। इसी अफरा-तफरी के बीच एक दिन आखिरकार देविंदर का राम नाम सत्य हो जाता है, मगर वो जाते-जाते सभी को जिंदगी के सबक दे जाता है। निर्देशक के रूप में हर्ष छाया की पहली कोशिश मजेदार है, मगर उनकी इस फिल्म पर मराठी वेंटिलेटर की छाया साफ नजर आती है। हर्ष ने फिल्म को जिंदगी और उसके चरित्रों के काफी नजदीक रखा है, मगर इंटरवल के बाद कहानी हिचकोले खाने लगती है। हालांकि फिल्म के संवाद और कई दृश्य आपको मुस्कुराने पर मजबूर कर देते हैं। फिल्म की कास्टिंग परफैक्ट और दिलचप्स है। मनोज पाहवा और सीमा भार्गव ने अपने किरदारों को बड़े मजे से जिया है। सीमा ने किरदार को अपने चेहरे के फनी भावों से मनोरंजक बना दिया है। विनय पाठक इस बार औसत रहे जबकि अलका अमीन ने अस्पताल में दिन-रात कुछ न कुछ खानेवाली पत्नी की भूमिका को बड़ी सहजता से निभाया। सना कपूर क्यूट लगी हैं, तो डॉली अहलूवालिया ने भी अच्छा-खासा मनोरंजन किया है। रॉकी दिलवाला के रूप में प्रथमेश परब ने खूब हंसाया है। सहयोगी कास्ट भी रोचक है। फिल्म का संगीत औसत है। बिक्रम घोष इसे फिल्म के मुताबिक संवार सकते थे। क्यों देखें-पारिवारिक और हास्य फिल्मों के शौकीन यह फिल्म देख सकते हैं।